Document ID: 31991R2264

KOMISSION ASETUS (ETY) N:o 2264/91,
annettu 26 päivänä heinäkuuta 1991,
kolmansista maista lähtöisin olevan humalan tuonnista annetun asetuksen (ETY) N:o 3076/78 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon humala-alan yhteisestä markkinajärjestelystä 26 päivänä heinäkuuta 1971 annetun neuvoston asetuksen (ETY) N:o 1696/71(1), sellaisena kuin se on viimeksi muutettuna asetuksella (ETY) N:o 3577/90(2), ja erityisesti sen 5 artiklan 3 kohdan ja 18 artiklan,
sekä katsoo, että
asetuksen (ETY) N:o 1696/71 5 artiklassa säädetään, että kolmansista maista lähtöisin olevaa humalaa ja humalatuotteita voidaan tuoda ainoastaan, jos niiden laatuominaisuudet vastaavat yhteisössä korjattujen ja yhteisössä korjatuista tuotteista valmistettujen vastaavien tuotteiden kaupan pitämiselle vahvistettuja vähimmäisvaatimuksia,
komission asetuksessa (ETY) N:o 3076/78(3), sellaisena kuin se on viimeksi muutettuna asetuksella (ETY) N:o 4060/88(4), säädetään kahdenlaisista todistuksista, joilla voidaan todistaa asetuksen (ETY) N:o 1696/71 5 artiklan 1 kohdassa tarkoitettujen vaatimusten noudattaminen,
kokemus osoittaa, että tuontimenettelyt olisivat tehokkaampia ja yhteisön varmentamista koskevien sääntöjen noudattaminen voitaisiin taata paremmin, jos tarkastustodistusten käytöstä luovuttaisiin,
alalla toimiville aiheutuvien hankaluuksien välttämiseksi tarkastustodistuksen käyttöoikeutta olisi laajennettava koskemaan siirtymäaikana sellaisista maista peräisin olevaa humalaa, jotka eivät ole valtuuttaneet tiettyjä laitoksia myöntämään vastaavuustodistuksia; tarkastustodistusten väärinkäytön välttämiseksi todistus olisi myönnettävä ainoastaan, jos humalaerän alkuperä on todistettu,
sen takaamiseksi, että yhteisön varmentamista koskevia sääntöjä noudatetaan, jäsenvaltioiden on suoritettava tarkastuksia varmistaakseen, että tuotu humala on kaupan pitämisen vähimmäisvaatimusten mukaista, ja
tässä asetuksessa säädetyt toimenpiteet ovat humalan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 3076/78 seuraavasti:
1 Korvataan 1 artiklan 2 kohta seuraavasti:
"2 Edellä 1 kohdassa tarkoitettu todistaminen suoritetaan esittämällä kyseisen asetuksen 5 artiklan 2 kohdassa säädetty todistus, jäljempänä 'vastaavuustodistus`."
2 Korvataan 2 artiklan 1 kohdassa ilmaisu "1 artiklan 2 kohdan a alakohdan ensimmäisessä luetelmakohdassa ja 1 artiklan 2 kohdan b alakohdassa" ilmaisulla "1 artiklan 2 kohdassa".
3 Korvataan 4 artikla seuraavasti:
"4 artikla
1 Kun kyseessä on sellaisista kolmansista maista peräisin oleva humala, jotka eivät ole valtuuttaneet tiettyjä laitoksia myöntämään vastaavuustodistuksia, voidaan näistä maista peräisin olevien CN-koodiin 1210 10 kuuluvien humalan tähkien 1 artiklassa tarkoitettu todistaminen tehdä 2 kohdassa tarkoitetulla tarkastustodistuksella 30 päivään huhtikuuta 1992.
2 Jäsenvaltioiden toimivaltaisten viranomaisten on laadittava tarkastustodistus kullekin lähetykselle, kun on tarkastettu 3 artiklan 2 ja 3 kohdassa vahvistettujen menetelmien mukaisesti, että lähetys täyttää asetuksen (ETY) N:o 890/78 liitteessä olevat kaupan pitämisen vähimmäisvaatimukset.
3 Tarkastustodistus voidaan myöntää ainoastaan humalalähetykselle, jonka mukana seuraa alkuperämaan virallisen elimen laatima selvitys, johon on merkitty kyseessä olevan humalan alkuperämaa.
4 Jäsenvaltioiden on ilmoitettava komissiolle 2 kohdassa tarkoitetut viranomaiset ja näiden osoitteet sekä asianosaisten viranomaisten viralliset leimat ja tarvittaessa koholeimat.
5 Tarkastustodistus on laadittava yhtenä alkuperäiskappaleena ja kahtena kopiona liitteessä III olevan mallin mukaiselle lomakkeelle liitteen IV määräyksiä noudattaen."
4 Lisätään artikla seuraavasti:
"7 a artikla
Jäsenvaltioiden on tehtävä säännöllisesti satunnaistarkastuksia sen tutkimiseksi, täyttääkö asetuksen (ETY) N:o 1696/71 5 artiklan mukaisesti tuotu humala asetuksen (ETY) N:o 890/78 liitteessä vahvistetut kaupan pitämisen vähimmäisvaatimukset. Niiden on toimitettava komissiolle kunkin vuoden 30 päivään kesäkuuta mennessä kertomus, jossa kerrotaan mainittua päivämäärää edeltävän vuoden aikana tehtyjen tarkastusten tiheys, tyyppi ja tulokset. Tarkastusten on katettava vähintään viisi prosenttia humalaerien määrästä, joka arvioidaan tuotavan vuoden aikana kolmansista maista kyseiseen jäsenvaltioon."
2 artikla
Tämä asetus tulee voimaan 1 päivänä syyskuuta 1991.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä heinäkuuta 1991.

Labels: 3
17
5